Elrendelték a szmogriadó tájékoztatási fokozatát Budapesten. A szálló por légszennyezettségi szintje szerdán és csütörtökön is három mérőponton meghaladta a tájékoztatási küszöbértéket.

A további romlás megelőzése érdekében a szakemberek arra kérik az érintetteket, hogy mérsékeljék a szilárd- és olajtüzelésű berendezések használatát. Ezekben a napokban érdemes a gépkocsihasználat helyett BKV-val utazni. A szmogriadó tájékoztatási fokozata még nem jár forgalomkorlátozó intézkedéssel.

Országosan sem jobb a helyzet

Sajószentpéteren és Putnokon veszélyesnek minősül a levegő. Az előrejelzés szerint szombaton a megerősödő szél hatására kitisztul a levegő, vasárnap tovább javulhat a levegőminőség, de éjszakára erőteljes romlást várnak.